Vážny, Ľubomír, podpredseda vlády SR pre investície (2014-12-04):
Vážený predseda Národnej rady Slovenskej republiky, vážené panie poslankyne, páni poslanci, pokúsim sa krátko zhodnotiť. Odznelo tu veľa poloprávd a neprávd a treba, aby sme sa už sústredili na fakty. Fakty sú tie, že ste tu rozprávali o štvorročnom odložení účinnosti zákona. To je nezmysel. Zákon bude v podstate skoro v celom rozsahu účinný dňom parlamentných volieb. To znamená za rok aj dva mesiace. A rieši veľkú časť problémov, ktorá spočíva v tom, že keď má poslanec Národnej rady, keď je poslanec Národnej rady Slovenskej republiky v kombinácii s hocijakou inou funkciou, či je to starosta, primátor, čiže nie štyri roky, ale jeden rok a dva mesiace, a má vo svojej časti aj ustanovenie, ktoré má účinnosť dňom volieb do vyšších územných celkov, ktorá sa týka poslancov vyšších územných celkov v kombinácii so starostom. Čiže je to úplne legálne, normálne, zabraňujeme tým retroaktivite v tom, že v podstate ústava, ja som to vo svojej úvodnej reči povedal, že vládny návrh zákona má nadobudnúť účinnosť dňom parlamentných volieb a v určitej malej časti dňom volieb do samosprávnych celkov s tým, že cieľom je, aby navrhovanou právnou úpravou nedošlo k negatívnemu a retroaktívnemu zásahu do právneho postavenia dotknutých verejných funkcionárov ustanovením skoršej účinnosti, v dôsledku čoho by právna úprava predstavovala nesúlad s čl. 1 ods. 1 Ústavy Slovenskej republiky vo svetle ustálenej rozhodovacej činnosti Ústavného súdu Slovenskej republiky. Čiže snažili sme sa ten zákon nerobiť preto, aby sme pomohli nejako poslancom, ale ten, ten, a odložili účinnosť tohto zákona, pretože tá je veľmi rýchla, ale aby sme nedošli v ďalšom legislatívnom pokračovaní tohto návrhu zákona do kolízie s ústavou. A pevne verím, že rešpektujete zákon zákonov, ktorým Ústava Slovenskej republiky určite je. Chcem ešte krátko povedať k tomu zákonu, ktorý ste predkladali alebo predložili vy. Môj osobný názor je ten, že ten zákon, ktorý ste predložili z dielne KDH v decembri 2013, následne vo február 2014, ten takisto v tomto znení bol v rozpore s Ústavou Slovenskej republiky, ako ste ho predložili. A musím skonštatovať to, že nenašli ste odvahu ani len vo vlastnej strane ho posunúť ďalej. A keď ste ju našli, tak len preto, lebo ste vedeli, že je v rozpore s ústavou a že ten zákon nebude priechodný. Čiže tieto vystúpenia považujem naozaj za pokrytecké. Priechodný najmä v tom, že vy ste navrhovali v tom zákone predtým to, že žiadny príjem iný nemôže dostať poslanec Národnej rady alebo iný poslanec s tým, že zase budem citovať problém, ktorý s tým súvisí, a ten znie tak, že „zbavenie poslanca Národnej rady Slovenskej republiky akéhokoľvek iného príjmu za výkon zákonom dovolenej činnosti počas výkonu jeho mandátu je problematický z pohľadu čl. 34, 36, pardon, písm. a) Ústavy Slovenskej republiky, kde citujem z ústavy: “Zamestnanci majú právo na spravodlivé uspokojujúce pracovné podmienky. Zákon im zabezpečuje najmä právo na odmenu za vykonanú prácu dostatočnú na to, aby im umožnila dôstojnú životnú úroveň." Čiže toto sú fakty, ktoré sú z ústavy, a podľa mňa ste ich vedeli, preto ste tak pokútne tento návrh zákona svoj predložili s tým, s vedomím toho, že aj tak neprejde. S tým, že je tu zase ďalší problém, lebo tu dneska odznelo, že jeden mandát stačí. Fakt je, že zase ústava hovorí, že každý občan tejto krajiny má byť, má právo voliť a byť volený. Čiže zase je tu rozpor s ústavou. Takže trošku sa zamyslíme nad tými vystúpeniami a nad fundamentálnym základom a úrovňou odbornosti tých vystúpení, ktoré tu používate. A požiadal by som, aby ste urobili menej, robili vo svojich vystúpeniach menej emócií a viacej faktov. S tým, že nechcem znovu hovoriť to často tu pertraktované. A stále hovoríte kontraproduktívne. Ale je to naozaj tak, vy ste tú odvahu nenašli. Počas vášho vládnutia ste nemali ani odvahu, ani moc, ani chuť takýto zákon presadiť, preto ste ho pripravili tak, aby bol v rozpore s ústavou a aby ste mali objektívne právo nepokračovať v ňom. Súčasná vláda tú odvahu našla, našla tú chuť, našla tú moc. Dostali sme signály zdola, že tiež nie je to spravodlivé. Verte mi, že toto opatrenie nie je populárne ani pre členov strany SMER, ktorí v týchto funkciách robia, ale našli sme tú odvahu, ktorú ste vy nevedeli nájsť ani vo vlastnej strane, keď ste boli v koalícii, tobôž nie medzi koaličnými stranami. Ďakujem za pozornosť. (Potlesk.)